钦定古今图书集成/明伦汇编/氏族典/第225卷 > 《廖用贤尚友录》 > 杨骏
## 钦定古今图书集成/明伦汇编/氏族典/第225卷 > 《廖用贤尚友录》 > 杨骏

按《晋书杨骏传》：“骏字文长，弘农华阴人也。少以王官
为高陆令，骁骑、镇军二府司马。后以后父超居重任，
自镇军将军迁车骑将军，封临晋侯。及帝疾笃，未有
顾命。后乃奏帝，以骏辅政。帝颔之，便召中书监华廙
令何劭，口宣帝旨，使作遗诏，以骏为太尉太子太傅，
假节都督中外诸军事，侍中录尚书。帝崩，骏遂当寄”
托之重。惠帝即位，进骏为太傅、大都督、假黄钺，录朝
政。百官摠己，虑左右间己，乃以其甥段广、张邵为近
侍之职。凡有诏命，帝省讫，入呈太后，然后乃出。骏知
贾后情性难制，甚畏惮之，又多树亲党，皆领禁兵，于
是公室怨望，天下愤然矣。殿中中郎孟观、李肇素不
为骏所礼，阴构骏将图社稷。贾后欲预政事，而惮骏，
不得逞其所欲，又不肯以妇道事皇太后。黄门董猛，
始自帝之为太子，即给事于贾后，密通消息于猛，谋
废太后。猛乃与肇、观潜相结托，观、肇乃启帝废骏，以
侯就第，东安公繇率殿中四百人随其后以讨骏。寻
而殿中兵出，烧骏府，又令弩士于阁上临骏府而射
之，骏兵皆不得出。骏逃于马厩，以戟杀之。观等受贾
后密旨，诛骏亲党，皆夷三族，死者数千人。